Generálna prokuratúra
Slovenskej republiky

Leg/2 36/24/1000   
Zbierka služobných predpisov
generálneho prokurátora
Slovenskej republiky
Por. č. 10/2024  

Príloha č. 1:  Vzor protokolu o odovzdaní registratúrnych záznamov
                     a spisov, ktoré sú predmetom spisovej rozluky

Príloha č. 2:  Vzor záznamu o spisovej rozluke

P O K Y N

generálneho prokurátora Slovenskej republiky

zo 14. marca 2024,

o postupe prokuratúry pri odovzdávaní a preberaní registratúry v súvislosti so zrušením Úradu špeciálnej prokuratúry

	Podľa § 10 ods. 2 zákona č. 153/2001 Z. z. o prokuratúre v znení neskorších predpisov (ďalej len „zákon") vydávam tento pokyn:

Článok 1
Predmet úpravy

Tento pokyn upravuje postup prokuratúry pri výkone správy registratúry od  marca 2024 pri odovzdávaní a preberaní registratúry podľa osobitného zákona.)

Článok 2
Odovzdávajúca prokuratúra a preberajúca prokuratúra

Na účely tohto pokynu je
a)	odovzdávajúcou prokuratúrou Úrad špeciálnej prokuratúry,
b)	preberajúcou prokuratúrou Generálna prokuratúra Slovenskej republiky (ďalej len „generálna prokuratúra“) a krajské prokuratúry.

Postup prokuratúry pri odovzdávaní a preberaní registratúry 
Článok 3

(1) Odovzdávajúca prokuratúra vyhotoví zoznam vecí z registrov Spr, Gv, Gn, Gnm a V GO k 20. marcu 2024. Tento zoznam odovzdá formou protokolu o odovzdaní registratúrnych záznamov a spisov, ktoré sú predmetom spisovej rozluky,) spolu so spismi preberajúcej prokuratúre.
	
	(2) Odovzdávajúca prokuratúra odovzdá
a)	generálnej prokuratúre 
	1.	právoplatne skončené veci k 20. marcu 2024,
	2.	všetky spisy vedené v registroch Spr (vybavené aj nevybavené), Knihu vecí vzatých do úschovy, Knihu  trestných depozitov, Knihu nehnuteľností, Knihu pojednávaní, Zoznam spisov odovzdaných do registratúrneho strediska a Doručovaciu knihu,
b)	príslušnej krajskej prokuratúre neskončené veci.

(3)	Na účely tohto pokynu sa za neskončené veci podľa odseku 2 písm. b)  považujú aj veci, v ktorých bolo trestné stíhanie právoplatne podmienečne zastavené podľa § 216 a 218 Trestného poriadku a veci, v ktorých bolo trestné stíhanie prerušené podľa § 228 ods. 2 písm. a) a § 228 ods. 3 Trestného poriadku.

(4) Vzor protokolu o odovzdaní registratúrnych záznamov a spisov, ktoré sú predmetom spisovej rozluky, je uvedený v prílohe č. 1. Prílohou protokolu o odovzdaní registratúrnych záznamov a spisov, ktoré sú predmetom spisovej rozluky, je:
a)	zoznam nevybavených spisov a neuzatvorených spisov, ktoré sú predmetom spisovej rozluky, za registre Spr, Gv, Gn, Gnm a V GO,
b)	zoznam  uzatvorených spisov, ktoré sú predmetom spisovej rozluky, za registre Pz, Spr, Gv, Gn, Gnm a V GO.

Článok 4

	(1)	Odovzdávajúca prokuratúra vyhotoví zoznam väzobných vecí  nevybavených prokuratúrou k 20. marcu 2024 s osobitným vyznačením konca trvania lehoty väzby a tento zoznam odovzdá spolu s obsahom svojho nevybaveného spisu preberajúcej prokuratúre. 

(2) Trestné veci, v ktorých bolo začaté konanie na Špecializovanom trestnom súde pred 20. marcom 2024, dokončí prokurátor preberajúcej prokuratúry určený generálnym prokurátorom Slovenskej republiky podľa §  51 zákona.

Článok 5

(1) Predmetom spisovej rozluky sú aj špecializované druhy registratúrnych záznamov vedených v registri V GO týkajúce sa utajovanej agendy, ktoré súvisia s nevybavenými vecami k 20. marcu 2024, ktoré odovzdávajúca prokuratúra odovzdá príslušnej krajskej prokuratúre. Registratúrne záznamy, ktoré sú uzatvorené a plynie im lehota uloženia, sa odovzdajú referátu ochrany utajovaných skutočností generálnej prokuratúry. Referátu ochrany utajovaných skutočností generálnej prokuratúry sa s utajovanými skutočnosťami súčasne odovzdajú aj administratívne pomôcky.

	(2) O odovzdaní a prevzatí vecí dôležitých pre trestné konanie, ktoré vzal prokurátor do úschovy alebo ktoré iné orgány odovzdali po skončení prípravného konania odovzdávajúcej prokuratúre a ktoré súvisia s odovzdávanými spismi, vyhotoví odovzdávajúca prokuratúra zápisnicu o odovzdaní a prevzatí vecí dôležitých pre trestné konanie k 20. marcu 2024. Zápisnica musí obsahovať dátum odovzdania a prevzatia a  musí byť podpísaná zástupcami odovzdávajúcej a preberajúcej prokuratúry. Zástupcom odovzdávajúcej prokuratúry je špeciálny prokurátor a zástupcom preberajúcej prokuratúry je príslušný krajský prokurátor, ak generálny prokurátor Slovenskej republiky podľa § 51 zákona nerozhodne inak, a vedúci správy registratúry krajskej prokuratúry. 

(3) Ak rozhodnutie o právoplatnom podmienečnom zastavení trestného stíhania podľa § 216 a 218 Trestného poriadku vydala odovzdávajúca prokuratúra a nebolo vydané rozhodnutie, že sa obvinený osvedčil alebo rozhodnutie o pokračovaní trestného stíhania a takéto rozhodnutie vydá už preberajúca prokuratúra, vo formulári „Správa na Register trestov“ uvedie aj spisovú značku odovzdávajúcej prokuratúry.

Článok 6

(1) Každý odovzdaný nevybavený spis bude označený slovami „SPISOVÁ ROZLUKA“ červenou farbou. Spisy sa odovzdajú v pôvodnom spisovom obale. Odovzdávajúca prokuratúra vyhotoví fotokópiu z každého obalu nevybaveného odovzdaného spisu, ktorú uloží k vybaveným spisom v ročníku, v ktorom bol spis pôvodne zaevidovaný. 

(2) Odovzdávajúca prokuratúra vyhotoví a zaeviduje v každom nevybavenom spise záznam o spisovej rozluke. Vzor záznamu o spisovej rozluke je uvedený v prílohe č. 2.

(3) Preberajúca prokuratúra, ktorá prevezme nevybavené spisy, spisy chronologicky zaeviduje vo svojom registri v roku 2024 ako nové veci. Obsah spisu z odovzdávajúcej prokuratúry pripojí ako prílohu do vlastného spisu k záznamu o spisovej rozluke. Veci dôležité pre  trestné konanie zaeviduje v knihe vecí vzatých do úschovy, v knihe trestných depozitov a v knihe nehnuteľností. 

(4) Príslušný prokurátor preberajúcej prokuratúry po pridelení veci bezodkladne oznámi stranám konania, príslušnému súdu a príslušnému policajtovi zmenu príslušnosti prokurátora na výkon prokurátorského dozoru. 

Článok 7

(1)	Všetky právoplatne skončené veci podľa čl. 3 ods. 2 písm. a) prvého bodu a veci vybavené v registri Spr po ich odovzdaní zostanú uložené v registratúrnom stredisku generálnej prokuratúry do uplynutia lehoty ich uloženia.

 	(2) Zapožičanie spisu z registratúrneho strediska generálnej prokuratúry je možné so súhlasom vedúceho oddelenia závažnej kriminality generálnej prokuratúry bez možnosti jeho trvalého pripojenia podľa osobitného predpisu.)

Článok 8
Zodpovednosť za dodržanie lehôt

V neskončených veciach k 20. marcu 2024 zodpovedá za dodržanie lehôt vo väzobných veciach, pri podávaní sťažností a odvolaní proti rozhodnutiam Špecializovaného trestného súdu, ako aj pri preskúmavaní meritórnych rozhodnutí policajtov, kde je zákonom ustanovená lehota na zrušenie nezákonného alebo neopodstatneného rozhodnutia, dozorujúci prokurátor odovzdávajúcej prokuratúry.

Článok 9
Postup prokuratúry pri zabezpečení lustrácie údajov

Na zabezpečenie lustrácie údajov odovzdávajúca prokuratúra postupuje podľa bodu 22.5 (Odoslať spis na inú prokuratúru) Používateľskej príručky uvedenej v záložke „Pomocník“ v informačnom systéme Patrícia. Preberajúca prokuratúra je povinná dôsledne nahrať spisové značky do súvisiacich spisov v informačnom systéme Patrícia. 

Článok 10
Postup prokuratúry pri odovzdaní úradných pečiatok

	Odovzdávajúca prokuratúra odovzdá úradné pečiatky spolu s ich odtlačkami vedúcej referátu správy registratúry generálnej prokuratúry k 20. marcu 2024. 

Článok 11
Postup prokuratúry pri výkone správy registratúry od 20. marca 2024

Preberajúca prokuratúra vedie od 20. marca 2024 registre a  evidenčné pomôcky podľa osobitného predpisu.) 

Článok 12
Účinnosť

Tento pokyn nadobúda účinnosť 15. marca 2024 okrem čl. 4 ods. 2, ktorý nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky 

Príloha č. 1
k pokynu generálneho prokurátora 
Slovenskej republiky por. č. 10/2024

PROTOKOL O ODOVZDANÍ REGISTRATÚRNYCH ZÁZNAMOV A SPISOV, KTORÉ SÚ PREDMETOM SPISOVEJ ROZLUKY)

Číslo spisu:						VII Spr ............/24/1000-

Odovzdávajúca prokuratúra			Úrad špeciálnej prokuratúry

Zastúpená 
(meno a priezvisko vedúceho prokurátora)		.............................................................

Preberajúca prokuratúra				.............................................................

Zastúpená 
(meno a priezvisko vedúceho prokurátora)		.............................................................

Spisová rozluka sa uskutočňuje v súvislosti so zrušením Úradu špeciálnej prokuratúry (zákonom č. .../2024 Z. z., ktorým sa ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony).

Predmetom spisovej rozluky sú:
-	nevybavené spisy a neuzatvorené spisy (uvedené v prílohe),
-	uzatvorené spisy (uvedené v prílohe),
-	evidenčné pomôcky z rokov ..........................až ................................................
počet kníh, ročných zoznamov a pod    ..............................................................
-	odovzdávacie zoznamy (sú prílohou protokolu).

Protokol je vyhotovený v troch rovnopisoch s platnosťou originálu, z ktorých po jednom  rovnopise dostanú odovzdávajúci, preberajúci a vedúca referátu registratúry generálnej prokuratúry. 

Za odovzdávajúceho:				Za preberajúceho:

odtlačok úradnej podlhovastej nápisovej pečiatky			odtlačok úradnej podlhovastej nápisovej pečiatky
meno, priezvisko						meno, priezvisko
funkcia vedúceho prokurátora					funkcia vedúceho prokurátora

V Pezinku dňa ...... marca 2024

Príloha k protokolu 
o odovzdaní registratúrnych záznamov 
a spisov, ktoré sú predmetom spisovej rozluky

Zoznam nevybavených spisov a neuzatvorených spisov, ktoré sú predmetom spisovej rozluky,

-	za register Spr z rokov ........ až 2024:

-	za register Gv z rokov ........ až 2024:

-	za register Gn z rokov ........ až 2024:

-	za register Gnm z rokov ........ až 2024:

-	za register V GO z rokov ........ až 2024:

Zoznam  uzatvorených spisov, ktoré sú predmetom spisovej rozluky,

-	za register Pz  z rokov ........ až  ...... :

-	za register Spr z rokov ........ až 2024:

-	za register Gv z rokov ......... až 2024:

-	za register Gn z rokov ......... až 2024:

-	za register Gnm z rokov ...... až 2024:

-	za register V GO z rokov ..... až 2024:

Príloha č. 2
k pokynu generálneho prokurátora 
Slovenskej republiky por. č. 10/2024

Záznam o spisovej rozluke

Podľa pokynu generálneho prokurátora Slovenskej republiky por. č.  10/2024 z ... marca 2024 o postupe prokuratúry pri odovzdávaní a preberaní registratúry v súvislosti so zrušením Úradu špeciálnej prokuratúry bol spis Úradu špeciálnej prokuratúry sp. zn. ......../......./1000 odovzdaný v rámci spisovej rozluky ......................................................... (doplniť preberajúcu prokuratúru).